Хадиша Бөкеева атындағы Батыс Қазақстан облыстық қазақ драма театры

Хадиша Бөкеева атындағы Батыс Қазақстан облыстық қазақ драма театры – Орал қаласында 1992 жылы маусымда қалалық, 1993 жылы желтоқсанда облыстық қазақ драма театры болып құрылған. 

 Тарихы 
Театр 1993 жылы 16 желтоқсан күні М. Әуезовтің «Қарагөз» трагедиясымен шымылдығын ашты. Одан кейінгі жылдары Қадыр Мырзалиевтің "Қасқыр қақпан", Е. Домбаевтың "Айналайын ақ келін", "Ғашықтық туралы баллада", С. Балғабаевтың "Ең әдемі келіншек", "Біз де ғашық болғанбыз", М. Хасеновтің "Пай, пай, жас жұбайлар-ай", С. Асылбековтің "Бір түнгі оқиға", Ә. Оразбековтің "Бір түп алма ағашы", т.б. шығармаларды қойды. М. Әуезовтің "Абай" (1995), "Еңлік–Кебек" (1996), "Айман–Шолпан" (1997) драмаларын сахнаға шығаруы жас өнер ұжымының шеберлігі шыңдалып, күрделі классикалық туындыларды игере бастағанын байқатты. Театр тарихындағы  алғашқы қойылымдарды сахналаған режиссерлар Ж. Есенбеков, Е. Жылқышинов, алғашқы директоры әрі артист А. Сұлтанғалиев, ҚР еңбек сіңірген артистері Ш. Есенғұлова, Қ. Есенғұлов, ҚР халық артисі Г. Жақыпова, Қазақстанның еңбек сіңірген артисі М. Ахманов, артистер Т. Имашев, С. Сембаев, Х. Нұғманова сынды өнер адамдары театрдың қалыптасуына зор үлестерін қосты.Қазақ мәдениеті. Энциклопедиялық анықтамалық. Алматы: “Аруна Ltd.” ЖШС, 2005 ISBN 9965-26-095-8 

 Әр жылдардағы жетістіктері  
 1998 жылы театр ұжымы Тараз қаласында өткен VІ республикалық театрлар фестиваліне алғаш рет қатысып, С. Асылбековтің «Бір түнгі оқиға» (режиссері М. Ахманов) драмасымен фестивальдің бас жүлдесін алды. 
 2002 жылы Орал қаласының орталығынан қазақ театрының ғимараты бой көтерді.
 2003 жылы Махамбеттің 200 жылдығына арналған ХІ республикалық театрлар фестивалі Оралда өтті. Театр ұжымы өнер сайысында Иран-Ғайыптың «Махамбет» трагедиясымен бақ сынап, жүлделі І орынды жеңіп алды. 
 Өнер ұжымы 2005 жылы Иран-Ғайыптың «Қорқыт» қойылымымен (режиссері Қ. Қасымов) Каир қаласында өткен VІ Дүниежүзілік театрлар фестиваліне қатысты. 
 2009 жылы АҚШ-тың Риджфилд (Нью-Йорк) қаласында өткен М. Чехов атындағы халықаралық театр фестиваліне Қазақстан атынан тұңғыш рет осы театрдың режиссері Асхат Маемиров сахналаған драматург Эдуард Олбидің «Зоопарк» психологиялық спектаклі қатысып, «Ең үздік қойылым» ретінде фестиваль лауреаты атанды. Осы қойылым 2010 жылы Алматыда өткен Орталық Азия елдерінің ІІІ Халықаралық театрлар фестивалінде қойылып, бас рөлдердің бірінде ойнаған театр артисі Данияр Базарқұлов «Ең үздік ер адам бейнесі» жүлдесін жеңіп алды. 
 2012  жылдың  қазан  айында  Қостанайда  өткен І. Омаровтың 100 жылдығына арналған республикалық театрлар фестиваліне Г. Гориннің «Атың өшсін, Герострат!..» трагикомедиясымен (ауд. Қ. Төлеуішев, реж. М. Томанов) қатысып, 7 номинация бойынша жеңімпаз атанды. 2008 жылы театрда балалар қойылымына арналған кіші зал ашылды. Театр репертуарында «Буратино», «Достар», «Қызыл телпекті қыз», «Үш қоян мен бөлтірік», «Алтын балапан» сынды жиырмаға жуық ертегі жүреді. Театр сахнасында тұтас ансамбль құрай алатын әрі артистік шеберліктері шыңдалған 40-қа жуық артист қызмет етеді. Олардың  қатарында  Мемлекеттік  сыйлықтың  лауреаты,  ҚР-ның  еңбек сіңірген артисі, режиссер, кино және театр актері С. Қажымұратов, ҚР еңбек сіңірген қайраткерлері Қ. Асқарова мен Б. Молдабаев, ҚР мәдениет қайраткері Б. Исалиева, Б. Жақыпова, артистер Г. Шынтемір, М. Бектенов, Е. Есендосов, Т. Матаев, Э. Мақашева, С. Әбуов, Қ. Амандықов, Н. Жұбатова, Т. Жігеров, Ж. Құрманғалиева, Х. Шамелова, А. Тілеумағамбетова, А. Болатова сынды сахна жүйріктермен бірге, Н. Сейітмаханбетов, Д. Омаров, Б. Өтеғалиев, А. Қайырова, Е. Тазболатов, А. Ізмұханова, С. Түменов, М. Кенжетаев, Р. Сапарғалиев сынды жастар бар.Қазақстанның мәдени ошақтары. Культурные центры Казахстана: Фотоальбом. – Алматы:«АСА» Баспа үйі» ЖШС, 2012. – 288 б. (қазақ, орыс, тілдерінде) ISBN 978-601-80325-0-9
 2014 жылдың желтоқсан айында Батыс Қазақстан облыстық қазақ драма театры жанынан жастар театры құрылды.
 2017 жылы 24 ақпанда Батыс Қазақстан облыстық мәслихатының шешімімен театрға КСРО және Қазақстанның халық әртісі, КСРО Мемлекеттің сыйлығының лауреаты Хадиша Бөкееваның есімі берілді.

 Галерея 

 Сыртқы сілтеме 
https://khadisha-theatre.kz 
 Дереккөздер 

Санат:Қазақстан театрлары
Санат:Батыс Қазақстан облысы